Aalborg Damehåndbold forlader klubbens normale hjemmebane Gigantium, fortæller P4 Nordjylland. Fremover skal alle klubbens hjemmekampe i håndboldligaen spilles i Hasserisparken, hvor Aalborg DHs moderklub Aalborg KFUM har hjemme. Flytningen sker af især økonomiske, men også sportslige grunde. - Det er fem gange så dyrt at leje sig ind i Gigantium, og netop nu har vi ikke behov for 5000 tilskuerpladser, siger direktør Bøje Larsen. I Hasserisparken er der plads til 1000 tilskuere, og det rækker til langt de fleste kampe for Aalborg DH. - Samtidig vil det skabe en intens stemning, der kan hjælpe vore spillere på banen, mener Bøje Larsen. Aalborg DH fik i fjor nej til at flytte til Hasserisparken af Dansk Håndbold Forbund, men en mindre ombygning betyder, at de fysiske betingelser for at afvikle liga-kampe kan godkendes.
Gigantium skiftes ud med Hasserisparken.